ગુજરાતમાં 2019માં આવી રહેલી લોકસભાની 26 બેઠકોની ચૂંટણી માટે 247 કરોડ રૂપિયાની આવશ્યકતા રહેશે. આ ખર્ચ ચૂંટણી પંચ દ્વારા કરવામાં આવનાર છે. સામાન્ય વહીવટ વિભાગમાંથી પ્રાપ્ત થયેલી માહિતી પ્રમાણે વિધાનસભા 2017માં ચૂંટણી પંચને ગુજરાત સરકારે 210 કરોડ આપ્યા હતા તે ખર્ચાઇ ગયા છે. રાજ્ય ચૂંટણી આયોગ, ચૂંટણી અધિકારીઓ, મતદાર યાદીઓ સહિતના ખર્ચનો આ રકમમાં સમાવેશ થાય છે. સરકાર આ રકમને અનુદાન કહે છે. 2017-18માં સરકાર પાસેથી ચૂંટણી પંચની કામગીરી માટે 320.16 કરોડનો ખર્ચ થવાનો હોવાના અનુમાનના આધારે રકમ માગવામાં આવી હતી પરંતુ અત્યાર સુધીમાં ચૂંટણી પંચે 309.93 કરોડનું ખર્ચ કર્યું છે. ચૂંટણી પંચે ચાલુ વર્ષે મતદાર જાગૃતિ ફેલાવવા માટે 2.70 કરોડનો ખર્ચ મંજૂર કરાવ્યો હતો પરંતુ હકીકતમાં આ ખર્ચનો આંકડો વધીને 4.60 કરોડ થયો છે. જ્યારે આગામી વર્ષે 50 લાખનો ખર્ચ કરાશે. રાજ્યની મતદાર યાદીઓની તૈયારી માટે આગામી વર્ષ માટે 42.87 કરોડનો ખર્ચ માગ્યો છે. આગામી વર્ષે મતદારોને ઓળખપત્રો આપવા માટે 2.20 કરોડનો ખર્ચ થાય તેવી સંભાવના વ્યક્ત કરવામાં આવી છે તેમજ ચૂંટણીમાં ઇવીએમ અને વીવીપેટ મશીનો રાખવા માટે વખારોનું બાંધકામ કરવા 100 કરોડ છૂટા કરવામાં આવશે.